b"\n_START_ARTICLE_\nSm\xc4\x97lio mai\xc5\xa1as\n_START_PARAGRAPH_\nSm\xc4\x97lio mai\xc5\xa1as (angl. sandbag, angli\xc5\xa1kai dar vadinamas floodbag 'potvynio mai\xc5\xa1as') \xe2\x80\x93 mai\xc5\xa1as i\xc5\xa1 burlapo, polipropileninio audinio ar pana\xc5\xa1ios med\xc5\xbeiagos, pripiltas sm\xc4\x97lio ar kitokio grunto. Naudojamas kaip \xc4\xaftvirtinim\xc5\xb3 elementas, sulaikantis kulkas ir skeveldras, arba kaip damb\xc5\xb3 elementas, sulaikantis vanden\xc4\xaf. Taip pat gali b\xc5\xabti naudojamas kaip balastas. Sm\xc4\x97lio mai\xc5\xa1ai patog\xc5\xabs, nes mai\xc5\xa1inis audeklas (burlapas) ir sm\xc4\x97lys yra pig\xc5\xabs, o mai\xc5\xa1us galima perve\xc5\xbeti tu\xc5\xa1\xc4\x8dius ir tik reikiamoje vietoje pripilti sm\xc4\x97lio.\n_START_SECTION_\nFortifikacija\n_START_PARAGRAPH_\nSm\xc4\x97lio mai\xc5\xa1ai naudojami ma\xc5\xbeiausia nuo XVIII a. pabaigos. Anks\xc4\x8diau jie b\xc5\xabdavo u\xc5\xbepildomi kastuvais. Paskutiniais metais tam naudojamos ma\xc5\xa1inos._NEWLINE_Sm\xc4\x97lio mai\xc5\xa1ai naudojami \xc4\xafrengiant lauko \xc4\xaftvirtinimus arba kaip laikinos priemones saugant civilinius objektus. D\xc4\x97l pigumo i\xc5\xa1 sm\xc4\x97lio mai\xc5\xa1\xc5\xb3 galima sudaryti didelius apsauginius pylimus, barjerus, sieneles ir pan. Gana laisvo sm\xc4\x97lio mai\xc5\xa1uose trintis ir gausyb\xc4\x97 smulki\xc5\xb3 oro tarpeli\xc5\xb3 sm\xc4\x97lyje padaro sm\xc4\x97lio mai\xc5\xa1us efektyviu sprogimo bang\xc4\x85 sugerian\xc4\x8diu barjeru._NEWLINE_Fortifikacijoje naudojam\xc5\xb3 mai\xc5\xa1\xc5\xb3 matmenys ir mas\xc4\x97 yra parinkti tokie, kad sm\xc4\x97lio mai\xc5\xa1us b\xc5\xabt\xc5\xb3 galima suguldyti u\xc5\xbeklojant kaip plytas m\xc5\xabre ir kad jie b\xc5\xabt\xc5\xb3 ne pernelyg sunk\xc5\xabs kilnoti ir perne\xc5\xa1ti. Sm\xc4\x97lio mai\xc5\xa1ai gali b\xc5\xabti naudojami gruntiniams \xc5\xa1laitams (pvz., pylim\xc5\xb3) i\xc5\xa1kloti ar sienel\xc4\x97ms statyti. Kadangi paprasti burlapiniai mai\xc5\xa1ai gana greitai yra, \xc4\xaftvirtinimai i\xc5\xa1 mai\xc5\xa1\xc5\xb3, kurie turi i\xc5\xa1likti ilgam, b\xc5\xabna nutepami cemento skiediniu. Tai padidina mai\xc5\xa1\xc5\xb3 atsparum\xc4\x85 tiek puvimui, tiek mechaniniams pa\xc5\xbeeidimams._NEWLINE__NEWLINE_Sm\xc4\x97lio mai\xc5\xa1ai i\xc5\xa1 dako laiko gerokai ilgiau nei burlapiniai, tod\xc4\x97l statant ilgam laikui numatytus mai\xc5\xa1inius \xc4\xaftvirtinimus jie tinkamesni. Ta\xc4\x8diau \xc5\xa1iais laikais dauguma kari\xc5\xa1ki\xc5\xb3 naudojam\xc5\xb3 sm\xc4\x97lio mai\xc5\xa1\xc5\xb3 yra i\xc5\xa1 polipropileninio austo audeklo, kuris yra atsparus puvimui."